               6.10.2021

               EL

               Επίσημη Εφημερίδα της Ευρωπαϊκής Ένωσης

               C 404/240

      P9_TA(2020)0281
      Σύσταση προς τον ΑΠ/ΥΕ και το Συμβούλιο όσον αφορά την προετοιμασία της 10ης διαδικασίας αναθεώρησης της Συνθήκης περί μη διάδοσης των πυρηνικών όπλων (ΝΡΤ), τον έλεγχο των πυρηνικών όπλων και τις επιλογές πυρηνικού αφοπλισμού
      Σύσταση του Ευρωπαϊκού Κοινοβουλίου της 21ης Οκτωβρίου 2020 προς το Συμβούλιο και τον Αντιπρόεδρο της Επιτροπής / Ύπατο Εκπρόσωπο της Ένωσης για θέματα Εξωτερικής Πολιτικής και Πολιτικής Ασφαλείας όσον αφορά την προετοιμασία της 10ης διαδικασίας αναθεώρησης της Συνθήκης περί μη διάδοσης των πυρηνικών όπλων (ΝΡΤ), τον έλεγχο των πυρηνικών όπλων και τις επιλογές πυρηνικού αφοπλισμού (2020/2004(INI))
      (2021/C 404/15)

         Το Ευρωπαϊκό Κοινοβούλιο,

                  —

                  έχοντας υπόψη το ψήφισμά του της 14ης Φεβρουαρίου 2019 σχετικά με το μέλλον της Συνθήκης INF και τον αντίκτυπο στην Ευρωπαϊκή Ένωση (1),

                  —

                  έχοντας υπόψη τις κοινές θέσεις του Συμβουλίου της 13ης Απριλίου 2000 σχετικά με τη διάσκεψη αναθεώρησης του 2000 των συμβαλλομένων μερών της Συνθήκης περί μη διάδοσης των πυρηνικών όπλων (NPT) (2) και της 25ης Απριλίου 2005 σχετικά με τη διάσκεψη αναθεώρησης του 2005 των συμβαλλομένων μερών της Συνθήκης περί μη διάδοσης των πυρηνικών όπλων (3),

                  —

                  έχοντας υπόψη την απόφαση 2010/212/ΚΕΠΠΑ του Συμβουλίου, της 29ης Μαρτίου 2010, όσον αφορά τη θέση της Ευρωπαϊκής Ένωσης για τη διάσκεψη αναθεώρησης του 2010 των μερών της Συνθήκης περί μη διάδοσης των πυρηνικών όπλων (4),

                  —

                  έχοντας υπόψη τα συμπεράσματα του Συμβουλίου της 20ής Απριλίου 2015 για την ένατη αναθεωρητική διάσκεψη των συμβαλλομένων μερών της Συνθήκης περί μη διάδοσης των πυρηνικών όπλων,

                  —

                  έχοντας υπόψη τη στρατηγική της ΕΕ κατά της διάδοσης όπλων μαζικής καταστροφής της 12ης Δεκεμβρίου 2003,

                  —

                  έχοντας υπόψη τα συμπεράσματα του Συμβουλίου, της 4ης Φεβρουαρίου 2019, για το Ιράν,

                  —

                  έχοντας υπόψη την απόφαση (ΚΕΠΠΑ) 2019/615 του Συμβουλίου, της 15ης Απριλίου 2019, σχετικά με τη στήριξη της Ένωσης στις δραστηριότητες που θα προηγηθούν της διάσκεψης αναθεώρησης των συμβαλλόμενων μερών της Συνθήκης περί μη διάδοσης των πυρηνικών όπλων (NPT) του 2020 (5),

                  —

                  έχοντας υπόψη την απόφαση (ΚΕΠΠΑ) 2019/938 του Συμβουλίου, της 6ης Ιουνίου 2019, για την υποστήριξη διαδικασίας οικοδόμησης εμπιστοσύνης που οδηγεί στη δημιουργία ζώνης απαλλαγμένης από πυρηνικά όπλα και κάθε άλλου είδους όπλα μαζικής καταστροφής στη Μέση Ανατολή (6),

                  —

                  έχοντας υπόψη την ετήσια έκθεση προόδου σχετικά με την εφαρμογή της στρατηγικής της Ευρωπαϊκής Ένωσης κατά της διάδοσης των όπλων μαζικής καταστροφής (2018), της 14ης Ιουνίου 2019,

                  —

                  έχοντας υπόψη τις υποχρεώσεις που απορρέουν από τη Συνθήκη περί μη διάδοσης των πυρηνικών όπλων, η οποία υποχρεώνει όλα τα κράτη που είναι συμβαλλόμενα μέρη να επιδιώκουν τον πυρηνικό αφοπλισμό με καλή πίστη και να σταματήσουν τον πυρηνικό ανταγωνισμό,

                  —

                  έχοντας υπόψη τη Συνθήκη για την απαγόρευση των πυρηνικών όπλων (TPNW), που εγκρίθηκε από τα Ηνωμένα Έθνη στις 7 Ιουλίου 2017 και άνοιξε προς υπογραφή στις 20 Σεπτεμβρίου 2017,

                  —

                  έχοντας υπόψη το ανακοινωθέν που εγκρίθηκε στη σύνοδο κορυφής του ΝΑΤΟ στη Βαρσοβία το 2016,

                  —

                  έχοντας υπόψη τη δήλωση του Βορειοατλαντικού Συμβουλίου, της 20ής Σεπτεμβρίου 2017, σχετικά με τη Συνθήκη για την απαγόρευση των πυρηνικών όπλων,

                  —

                  έχοντας υπόψη τη δήλωση του Γενικού Γραμματέα του ΝΑΤΟ, της 2ας Αυγούστου 2019, σχετικά με τη Συνθήκη για τις πυρηνικές δυνάμεις μέσου βεληνεκούς,

                  —

                  έχοντας υπόψη τη νέα Συνθήκη START που υπογράφηκε από τις Ηνωμένες Πολιτείες και τη Ρωσική Ομοσπονδία και βρίσκεται σε ισχύ από την 5η Φεβρουαρίου 2011,

                  —

                  έχοντας υπόψη το τελικό έγγραφο που εγκρίθηκε κατά τη διάσκεψη αναθεώρησης του 2000 των συμβαλλόμενων μερών της Συνθήκης περί μη διάδοσης των πυρηνικών όπλων,

                  —

                  έχοντας υπόψη το τελικό έγγραφο που εγκρίθηκε κατά τη διάσκεψη αναθεώρησης του 2010 των συμβαλλόμενων μερών της Συνθήκης περί μη διάδοσης των πυρηνικών όπλων,

                  —

                  έχοντας υπόψη το ανεπίσημο έγγραφο του Γενικού Γραμματέα των Ηνωμένων Εθνών του 2018 με τίτλο «Διασφάλιση του κοινού μας μέλλοντος: ένα πρόγραμμα δράσης για τον αφοπλισμό»,

                  —

                  έχοντας υπόψη το έγγραφο εργασίας με τίτλο «Απελευθέρωση της διπλωματίας του αφοπλισμού με μια ενδιάμεση προσέγγιση», το οποίο υπέβαλε η Σουηδία στην προπαρασκευαστική επιτροπή για τη 10η διάσκεψη αναθεώρησης της NPT,

                  —

                  έχοντας υπόψη το έγγραφο εργασίας με τίτλο «Πρωτοβουλία για την επιχειρησιακή εφαρμογή της δημιουργίας ενός περιβάλλοντος για τον πυρηνικό αφοπλισμό (CEND)», το οποίο υπέβαλαν οι ΗΠΑ στην προπαρασκευαστική επιτροπή για τη 10η διάσκεψη αναθεώρησης της NPT,

                  —

                  έχοντας υπόψη το έγγραφο εργασίας με τίτλο «Η Συνθήκη περί μη διάδοσης των πυρηνικών όπλων έφτασε στα 50 χρόνια της: σύντομη αξιολόγηση από την Ευρωπαϊκή Ένωση», το οποίο υπέβαλε η Ευρωπαϊκή Ένωση στην προπαρασκευαστική επιτροπή για τη 10η διάσκεψη αναθεώρησης της NPT,

                  —

                  έχοντας υπόψη το έγγραφο εργασίας «Προτάσεις της πρωτοβουλίας για τη μη διάδοση και τον αφοπλισμό ώστε να ενισχυθεί η διαφάνεια για την ενίσχυση της διαδικασίας αναθεώρησης της Συνθήκης περί μη διάδοσης των πυρηνικών όπλων», που υπέβαλαν τα μέλη της Πρωτοβουλίας για τη μη διάδοση και τον αφοπλισμό (Αυστραλία, Καναδάς, Χιλή, Γερμανία, Ιαπωνία, Μεξικό, Κάτω Χώρες, Νιγηρία, Φιλιππίνες, Πολωνία, Τουρκία και Ηνωμένα Αραβικά Εμιράτα) στην προπαρασκευαστική επιτροπή για τη 10η διάσκεψη αναθεώρησης της NPT,

                  —

                  έχοντας υπόψη την κοινή δήλωση του Γενικού Διευθυντή του Διεθνούς Οργανισμού Ατομικής Ενέργειας (ΔΟΑΕ), του Αντιπροέδρου της Ισλαμικής Δημοκρατίας του Ιράν και του επικεφαλής του Οργανισμού Ατομικής Ενέργειας του Ιράν (AEOI), της 26ης Αυγούστου 2020,

                  —

                  έχοντας υπόψη τις εκθέσεις του ΔΟΑΕ σχετικά με την εφαρμογή διασφαλίσεων στη Λαοκρατική Δημοκρατία της Κορέας, της 20ής Αυγούστου 2018, της 19ης Αυγούστου 2019 και της 3ης Σεπτεμβρίου 2020,

                  —

                  έχοντας υπόψη την ανακοίνωση των ΗΠΑ, της 22ας Μαΐου 2020, σχετικά με την απόφασή τους να αποσυρθούν από τη Συνθήκη Ανοικτών Ουρανών,

                  —

                  έχοντας υπόψη το άρθρο 118 του Κανονισμού του,

                  —

                  έχοντας υπόψη την έκθεση της Επιτροπής Εξωτερικών Υποθέσεων (A9-0020/2020),

                  Α.

                  λαμβάνοντας υπόψη ότι η Συνθήκη περί μη διάδοσης των πυρηνικών όπλων (ΝΡΤ) αποτέλεσε αναμφίβολα το σημαντικότερο διεθνές μέσο για τη ρύθμιση του καθεστώτος των πυρηνικών τα τελευταία 50 χρόνια· λαμβάνοντας υπόψη ότι αποτελεί τον ακρογωνιαίο λίθο της στρατηγικής σταθερότητας σε παγκόσμιο επίπεδο και ένα μοναδικό προπύργιο κατά του κινδύνου διάδοσης των πυρηνικών όπλων· λαμβάνοντας υπόψη ότι έχει συμβάλει σημαντικά στη μείωση του πυρηνικού οπλοστασίου και στη διευκόλυνση της ειρηνικής χρήσης της πυρηνικής ενέργειας· λαμβάνοντας υπόψη ότι πρόκειται για μια ώριμη και ρεαλιστική Συνθήκη, σχεδόν παγκόσμια και σε μεγάλο βαθμό σεβαστή· λαμβάνοντας υπόψη ότι το 1995 τα κράτη που είναι συμβαλλόμενα μέρη της ΝΡΤ συμφώνησαν να παρατείνουν επ’ αόριστον τη συνθήκη· λαμβάνοντας υπόψη ότι, δεδομένου ότι το 2015 δεν επιτεύχθηκε συμφωνία σχετικά με ένα ουσιαστικό τελικό έγγραφο, είναι εξαιρετικά σημαντικό η 10 διάσκεψη αναθεώρησης να στεφθεί με επιτυχία·

                  Β.

                  λαμβάνοντας υπόψη ότι, από το 1968, η NPT έχει οδηγήσει στην εγκατάλειψη των πυρηνικών όπλων από διάφορες χώρες της Ευρώπης, της Λατινικής Αμερικής, της Αφρικής, της Ασίας και του Ειρηνικού· λαμβάνοντας υπόψη ότι έχει καταστήσει δυνατή την ειρηνική ανάπτυξη της πυρηνικής ενέργειας· λαμβάνοντας υπόψη ότι έχει οδηγήσει σε δραστικές μειώσεις των πυρηνικών οπλοστασίων από τον Ψυχρό Πόλεμο και έπειτα· λαμβάνοντας υπόψη ότι λίγα μόνο κράτη μέλη έχουν αναπτύξει οπλοστάσια εκτός της NPT·

                  Γ.

                  λαμβάνοντας υπόψη ότι οι τρεις πυλώνες της NPT — μη διάδοση, αφοπλισμός και ειρηνική χρήση της πυρηνικής ενέργειας — είναι συμπληρωματικοί, αλληλοενισχυόμενοι και άρρηκτα συνδεδεμένοι· λαμβάνοντας υπόψη ότι οποιαδήποτε μελλοντική πρόοδος προς τον αφοπλισμό και την πλήρη εξάλειψη των πυρηνικών όπλων απαιτεί, ως εκ τούτου, τη διατήρηση των υφιστάμενων κανόνων κατά της διάδοσης των όπλων αυτών· λαμβάνοντας υπόψη ότι η NPT κατέστησε δυνατή τη δημιουργία ενός διεθνούς συστήματος διασφαλίσεων·

                  Δ.

                  λαμβάνοντας υπόψη ότι στόχος των περιοδικών διασκέψεων για την αναθεώρηση της NPT είναι να αξιολογηθεί η εφαρμογή της NPT και να καταρτιστεί χάρτης πορείας για την επίτευξη προόδου με βάση μια σταδιακή προσέγγιση· λαμβάνοντας υπόψη ότι η διαδικασία αναθεώρησης αποτελεί ευκαιρία για τα συμβαλλόμενα κράτη να διατηρούν και να ενισχύουν το καθεστώς για τη μη διάδοση των πυρηνικών όπλων μία φορά ανά πενταετία·

                  Ε.

                  λαμβάνοντας υπόψη ότι η διάσκεψη αναθεώρησης του 2010 επανέλαβε τον απώτερο στόχο της ενίσχυσης του παγκόσμιου καθεστώτος για τη μη διάδοση, με τα κράτη της NPT να δεσμεύονται εκ νέου στις βασικές διατάξεις της ΝΡΤ και με να εγκρίνουν σχέδιο δράσης 64 σημείων το οποίο περιλαμβάνει, μεταξύ άλλων χαρακτηριστικών, ειδικά σχέδια δράσης για τη μη διάδοση, τον αφοπλισμό και την ειρηνική χρήση της πυρηνικής ενέργειας, υποστηριζόμενα από συγκεκριμένες και μετρήσιμες δράσεις που θα αναλάβουν τα συμβαλλόμενα κράτη για την υποστήριξη των τριών πυλώνων·

                  ΣΤ.

                  λαμβάνοντας υπόψη ότι στην ενότητα που αφορά τον πυρηνικό αφοπλισμό, τα συμβαλλόμενα κράτη, συμπεριλαμβανομένων των αναγνωρισμένων πυρηνικών δυνάμεων, ανέλαβαν για πρώτη φορά να επιταχύνουν την πραγματική πρόοδο στον τομέα του αφοπλισμού και, τελικά, να ολοκληρώσουν την πλήρη εξάλειψη των πυρηνικών τους οπλοστασίων, είτε έχουν αναπτυχθεί είτε δεν έχουν αναπτυχθεί· λαμβάνοντας υπόψη ότι οι δράσεις που συμφωνούνται στο πλαίσιο του πυλώνα μη διάδοσης καλύπτουν ευρύ φάσμα θεμάτων, όπως η ενίσχυση των διασφαλίσεων, η παροχή στήριξης στον Διεθνή Οργανισμό Ατομικής Ενέργειας (ΔΟΑΕ), η φυσική προστασία του πυρηνικού υλικού, η σύναψη και η έναρξη ισχύος πρόσθετων πρωτοκόλλων, οι διασφαλίσεις για τις εξαγωγές πυρηνικών υλικών, οι μεταφορές της πυρηνικής τεχνολογίας και η πυρηνική τρομοκρατία·

                  Ζ.

                  λαμβάνοντας υπόψη ότι η αρχή της διαφάνειας αποτελεί απαραίτητο στοιχείο του πυρηνικού αφοπλισμού, καθώς συμβάλλει στην αποσαφήνιση των υφιστάμενων οπλοστασίων και αποτελεί τη βάση της διαδικασίας επαλήθευσης· λαμβάνοντας υπόψη ότι η διαφάνεια συμβάλλει στην οικοδόμηση της αξιοπιστίας και της εμπιστοσύνης και στη δημιουργία μιας κοινής βάσης για τον διάλογο ως προϋπόθεση για τη μείωση και, τελικά, την εξάλειψη των πυρηνικών όπλων· λαμβάνοντας υπόψη ότι οι αναφορές στο Διοικητικό Συμβούλιο του ΔΟΑΕ αποτελούν σημαντικό εργαλείο για την εξασφάλιση διαφάνειας όσον αφορά την εκπλήρωση των υποχρεώσεων μη διάδοσης από κράτη χωρίς πυρηνικά όπλα·

                  Η.

                  λαμβάνοντας υπόψη ότι οι διατάξεις της NPT διασφαλίζουν το δικαίωμα των κρατών να χρησιμοποιούν την πυρηνική ενέργεια για ειρηνικούς σκοπούς, και να συμμετέχουν στην ανταλλαγή εξοπλισμού, υλικών και επιστημονικών και τεχνολογικών πληροφοριών σχετικά με την ειρηνική χρήση της πυρηνικής ενέργειας, παρέχοντας παράλληλα προτιμησιακή μεταχείριση σε κράτη που δεν διαθέτουν πυρηνικά όπλα και λαμβάνοντας δεόντως υπόψη τις ανάγκες των αναπτυσσομένων χωρών·

                  Θ.

                  λαμβάνοντας υπόψη ότι ο κανόνας κατά των δοκιμών υποστηρίζει τόσο τον πυλώνα για τη μη διάδοση όσο και τον πυλώνα του αφοπλισμού, συμβάλλοντας επίσης με τον τρόπο αυτό στο να προλαμβάνει τις προσπάθειες δυνητικών πυρηνικών δυνάμεων να επιδιώξουν να αναπτύξουν και να αποκτήσουν πυρηνικά όπλα· λαμβάνοντας υπόψη ότι τα συμβαλλόμενα κράτη έχουν δεσμευτεί να αποφεύγουν κάθε είδους πυρηνική έκρηξη και να μη χρησιμοποιούν νέες τεχνολογίες πυρηνικών όπλων, εν αναμονή της έναρξης ισχύος της Συνθήκης για την πλήρη απαγόρευση των πυρηνικών δοκιμών (CTBT)· λαμβάνοντας υπόψη ότι όλα τα κράτη που διαθέτουν πυρηνικά όπλα ανέλαβαν να επικυρώσουν τη CTBT χωρίς καθυστέρηση· λαμβάνοντας υπόψη ότι όλα συμφώνησαν επίσης ότι οι διαπραγματεύσεις για τη σύναψη συνθήκης για την απαγόρευση της παραγωγής σχάσιμων υλικών για χρήση σε πυρηνικά όπλα θα πρέπει να ξεκινήσουν χωρίς περαιτέρω καθυστέρηση·

                  Ι.

                  λαμβάνοντας υπόψη ότι η NPT έχει θέσει τα θεμέλια για τη δημιουργία αποπυρηνικοποιημένων ζωνών σε όλο τον κόσμο· λαμβάνοντας υπόψη ότι η εγκαθίδρυση μιας απαλλαγμένης από πυρηνικά όπλα ζώνης στη Μέση Ανατολή (MENWFZ) αποτελεί έναν από τους μακροχρόνιους στόχους της ΕΕ· λαμβάνοντας υπόψη ότι η ΕΕ έχει πρόσφατα δεσμεύσει προϋπολογισμό για δραστηριότητες που αποσκοπούν στην προώθηση του χωρίς αποκλεισμούς διαλόγου μεταξύ εμπειρογνωμόνων και υπευθύνων χάραξης πολιτικής, με σκοπό την προώθηση της δέσμευσης για τη δημιουργία μιας ζώνης απαλλαγμένης από όπλα μαζικής καταστροφής (WMDFZ) στη Μέση Ανατολή·

                  ΙΑ.

                  λαμβάνοντας υπόψη ότι στην πολιτική δήλωση που εγκρίθηκε, με αποχή των 28 κρατών μελών της ΕΕ, κατά την πρώτη σύνοδο της διάσκεψης για τη δημιουργία απαλλαγμένης από πυρηνικά όπλα και όλα τα άλλα όπλα μαζικής καταστροφής στη Μέση Ανατολή, που πραγματοποιήθηκε στη Νέα Υόρκη τον Νοέμβριο του 2019, οι υπόλοιποι συμμετέχοντες δεσμεύτηκαν να συνεχίσουν την κατάρτιση μιας νομικά δεσμευτικής συνθήκης για τη δημιουργία ζώνης στη Μέση Ανατολή απαλλαγμένης από πυρηνικά όπλα και άλλα ΟΜΚ·

                  ΙΒ.

                  λαμβάνοντας υπόψη ότι, από τότε που η NPT τέθηκε σε ισχύ το 1970, οι μισές από τις διασκέψεις αναθεώρησης δεν κατέληξαν σε συναίνεση σχετικά με μια ουσιαστική τελική διακήρυξη και ότι η τελευταία τελική διακήρυξη εγκρίθηκε κατά τη διάσκεψη αναθεώρησης του 2010·

                  ΙΓ.

                  λαμβάνοντας υπόψη ότι η 10η διάσκεψη αναθεώρησης θα πραγματοποιηθεί σε ένα ιδιαίτερα προβληματικό διεθνές πλαίσιο ασφάλειας, λόγω της έλλειψης προόδου στην αποπυρηνικοποίηση της κορεατικής χερσονήσου, της αποχώρησης των ΗΠΑ από το κοινό ολοκληρωμένο σχέδιο δράσης (ΚΟΣΔ) με το Ιράν, των εικαζόμενων παραβιάσεών του από το Ιράν και των επίσημων καταγγελιών που ήρθαν ως απάντηση από τη Γαλλία, το Ηνωμένο Βασίλειο και τη Γερμανία, χώρες οι οποίες ενεργοποίησαν τον μηχανισμό επίλυσης διαφορών του ΚΟΣΔ, της κατάρρευσης της Συνθήκης INF, καθώς επίσης και λόγω του αδιεξόδου στις διαπραγματεύσεις για την επέκταση της νέας Συνθήκης START μεταξύ της Ρωσίας και των ΗΠΑ· λαμβάνοντας υπόψη ότι ο υφιστάμενος βαθμός διαφωνίας και διαίρεσης μεταξύ των 191 πυρηνικών και μη πυρηνικών συμβαλλομένων κρατών της ΝΡΤ σχετικά με τη βέλτιστη προσέγγιση όσον αφορά τη μείωση και την εξάλειψη των πυρηνικών όπλων θα προσθέσει μια περαιτέρω πρόκληση στη συζήτηση·

                  ΙΔ.

                  λαμβάνοντας υπόψη ότι ορισμένα κράτη με πυρηνικά όπλα σχεδιάζουν να εκσυγχρονίσουν ή έχουν ήδη ξεκινήσει να εκσυγχρονίζουν τα πυρηνικά τους όπλα ή τα συστήματα εκτόξευσής τους και ότι ορισμένα από αυτά μειώνουν τα κατώτατα όρια χρήσης τους στα εθνικά στρατιωτικά τους δόγματα·

                  ΙΕ.

                  λαμβάνοντας υπόψη ότι το Μνημόνιο της Βουδαπέστης, το οποίο υπογράφηκε το 1994 από την Ουκρανία, τη Ρωσία, τις Ηνωμένες Πολιτείες και το Ηνωμένο Βασίλειο, παρείχε εγγυήσεις ασφάλειας έναντι των απειλών ή της χρήσης βίας κατά της εδαφικής ακεραιότητας ή της πολιτικής ανεξαρτησίας της Ουκρανίας με αντάλλαγμα την εγκατάλειψη του πυρηνικού οπλοστασίου της και την προσχώρησή της στην NPT· λαμβάνοντας υπόψη ότι η πλήρης καταστρατήγηση, από τη Ρωσία, των εγγυήσεων ασφάλειας που προέβλεπε για την Ουκρανία το Μνημόνιο της Βουδαπέστης, καθώς και η αδιαφορία της όσον αφορά το διεθνές δίκαιο, είχαν διαβρωτική επίδραση στο κλίμα των συνομιλιών για τον πυρηνικό αφοπλισμό και τη μη διάδοση των πυρηνικών όπλων·

                  ΙΣΤ.

                  λαμβάνοντας υπόψη ότι η επιδείνωση του παγκόσμιου περιβάλλοντος ασφάλειας χειροτερεύει περαιτέρω από την αυξανόμενη δυσπιστία μεταξύ των εθνών, και ότι ο εκσυγχρονισμός των οπλοστασίων έχει σημειώσει πρόοδο χάρη σε νέες τεχνολογίες που αυξάνουν τους κινδύνους για την παγκόσμια ασφάλεια, ιδίως όσον αφορά τις πιθανές κυβερνοεπιθέσεις εναντίον πυρηνικών όπλων, και συστημάτων διεύθυνσης, ελέγχου και έγκαιρης προειδοποίησής τους, καθώς και από τον αυξανόμενο ρόλο των πυρηνικών όπλων σε εθνικές πολιτικές, στρατηγικές και δόγματα, κάτι που οδηγεί στον κίνδυνο μιας νέας, παγκόσμιας κούρσας πυρηνικών όπλων· λαμβάνοντας υπόψη ότι ολοένα και περισσότερες χώρες επιδιώκουν την ανάπτυξη πυρηνικών όπλων που προσφέρονται για χρήση στο πεδίο της μάχης·

                  ΙΖ.

                  λαμβάνοντας υπόψη ότι υπάρχει σημαντικός κίνδυνος, οι μεγάλες στρατιωτικές δυνάμεις να μην τείνουν πλέον να καταφεύγουν στον έλεγχο των όπλων και τον αφοπλισμό προκειμένου να αμβλυνθούν οι διεθνείς εντάσεις και να βελτιωθεί το παγκόσμιο περιβάλλον ασφάλειας, κάτι που εν τέλει δίνει εκ νέου στα πυρηνικά όπλα εξέχουσα θέση στις στρατηγικές ισορροπίες και που, κατά συνέπεια, οδηγεί σε αύξηση των πυρηνικών κινδύνων σε παγκόσμιο επίπεδο·

                  ΙΗ.

                  λαμβάνοντας υπόψη ότι το παγκόσμιο πυρηνικό οπλοστάσιο αντιπροσωπεύει σχεδόν 14 000 πυρηνικές κεφαλές και ότι οι ΗΠΑ και η Ρωσία κατέχουν πάνω από το 90 % του οπλοστασίου αυτού· λαμβάνοντας υπόψη ότι ακόμη και μια περιορισμένη χρήση των πυρηνικών όπλων θα είχε καταστροφικές ανθρωπιστικές συνέπειες, ενώ δεν υπάρχει κράτος ή διεθνής οργανισμός που να έχει την ικανότητα να αντιμετωπίσει τις άμεσες συνέπειες μιας τέτοιας επίθεσης και να προσφέρει κατάλληλη βοήθεια στα θύματα·

                  ΙΘ.

                  λαμβάνοντας υπόψη ότι η επέκταση της νέας διμερούς Συνθήκης START μεταξύ ΗΠΑ και Ρωσικής Ομοσπονδίας, της οποίας πρωταρχικός στόχος πρέπει να είναι να συνεχίζουν να μειώνονται, με επαληθεύσιμο τρόπο, τα αποθέματα πυρηνικών όπλων που δημιουργήθηκαν ως αποτέλεσμα της κούρσας εξοπλισμών κατά τη διάρκεια του Ψυχρού Πολέμου, και η οποία περιορίζει τον αριθμό των στρατηγικών πυρηνικών κεφαλών που έχουν αναπτυχθεί αμφοτέρωθεν σε 1 550 έως την εκπνοή της τον Φεβρουάριο του 2021, θα αποτελέσει βασικό στοιχείο για τη διατήρηση της στρατηγικής σταθερότητας και τον περιορισμό ενός νέου ανταγωνισμού των εξοπλισμών·

                  Κ.

                  λαμβάνοντας υπόψη ότι οι ΗΠΑ ανακοίνωσαν την απόσυρσή τους από τη Συνθήκη Ανοικτών Ουρανών, η οποία πρόκειται να τεθεί σε ισχύ στις 22 Νοεμβρίου 2020· λαμβάνοντας υπόψη ότι η Συνθήκη Ανοικτών Ουρανών αποτελεί σημαντικό μέσο για τον έλεγχο των εξοπλισμών, το οποίο έχει συμβάλει στην οικοδόμηση εμπιστοσύνης·

                  ΚΑ.

                  λαμβάνοντας υπόψη ότι το ΝΑΤΟ έχει εκφράσει την ισχυρή υποστήριξή του για την πλήρη εφαρμογή της NPT και έχει δεσμευθεί να δημιουργήσει συνθήκες για έναν κόσμο χωρίς πυρηνικά όπλα, σε πλήρη συμφωνία με τις διατάξεις της NPT, με βάση μια σταδιακή προσέγγιση·

                  ΚΒ.

                  λαμβάνοντας υπόψη ότι η πρωτοβουλία, με επικεφαλής τις ΗΠΑ, «Δημιουργία ενός περιβάλλοντος για τον πυρηνικό αφοπλισμό» (CEND), η οποία ορίζει καθήκοντα που πρέπει να εκπληρωθούν για τη δημιουργία των συνθηκών για τον αφοπλισμό, αποσκοπεί στην υπέρβαση της παραδοσιακής σταδιακής προσέγγισης, προκειμένου να αντιμετωπισθεί η τρέχουσα επιδείνωση του περιβάλλοντος ασφάλειας·

                  ΚΓ.

                  λαμβάνοντας υπόψη ότι η «ενδιάμεση» προσέγγιση, που παρουσιάστηκε από τη Σουηδία, εισάγει σταδιακές, ευκολότερα επιτεύξιμες βαθμίδες σε τέσσερις βασικούς τομείς που αποσκοπούν στην οικοδόμηση συνηθειών συνεργασίας, τον περιορισμό της διάδοσης των πυρηνικών όπλων, την ενίσχυση της διαφάνειας και τη μείωση των πυρηνικών κινδύνων, κάτι που θα επέτρεπε την εκπλήρωση των υφιστάμενων στόχων αφοπλισμού·

                  ΚΔ.

                  λαμβάνοντας υπόψη ότι μέθοδοι κυβερνοεπίθεσης, όπως η χειραγώγηση των δεδομένων, η ψηφιακή παρεμβολή και η παραποίηση δεδομένων στον κυβερνοχώρο θα μπορούσαν να θέσουν σε κίνδυνο την ακεραιότητα των επικοινωνιών, κάτι που θα οδηγούσε σε αυξημένη αβεβαιότητα στη διαδικασία λήψης αποφάσεων· λαμβάνοντας υπόψη ότι, σε καιρούς κρίσης, τέτοιου είδους κυβερνοεπιθέσεις στα συστήματα πυρηνικών όπλων θα μπορούσαν να οδηγήσουν σε κλιμάκωση, συμπεριλαμβανομένων των ακούσιων εκτοξεύσεων πυρηνικών όπλων·

                  ΚΕ.

                  λαμβάνοντας υπόψη ότι ο πολυμερής διάλογος και η διπλωματία έχουν αποδειχθεί αποτελεσματικά εργαλεία για την πρόληψη μιας κρίσης διάδοσης και μιας κλιμάκωσης των συγκρούσεων, όπως καταδεικνύεται από το ΚΟΣΔ, κάτι που θεωρείται ιστορικό επίτευγμα και βασική συμβολή στο παγκόσμιο καθεστώς μη διάδοσης·

                  ΚΣΤ.

                  λαμβάνοντας υπόψη ότι, όσον αφορά τα όπλα μαζικής καταστροφής, το καθεστώς της Λαοκρατικής Δημοκρατίας της Κορέας (ΛΔΚ), που αποσύρθηκε από τη Συνθήκη το 2003 και απέκτησε την ικανότητα να κατασκευάζει πυρηνικά όπλα παρά τις ισχυρές διεθνείς κυρώσεις, παραμένει αμετάβλητο· λαμβάνοντας υπόψη ότι, σύμφωνα με τις ετήσιες εκθέσεις του ΔΟΑΕ για το 2018 και το 2019, η Πιονγιάνγκ συνεχίζει τις πυρηνικές της δραστηριότητες· λαμβάνοντας υπόψη ότι, καθ’ όλη τη διάρκεια του 2020, αναφέρονταν ενδείξεις δραστηριότητας από πυρηνικές εγκαταστάσεις της ΛΔΚ· λαμβάνοντας υπόψη ότι η ΛΔΚ φέρεται να διεξήγαγε δοκιμή εδάφους ενός μεγάλου πυραυλοκινητήρα υγρού καυσίμου, στις 7 Δεκεμβρίου 2019· λαμβάνοντας υπόψη ότι, την 1η Ιανουαρίου 2020, η ΛΔΚ ανακοίνωσε την πρόθεσή της να ακυρώσει το μορατόριουμ για τις εκτοξεύσεις διηπειρωτικών βαλλιστικών πυραύλων και τις πυρηνικές δοκιμές· λαμβάνοντας υπόψη ότι οι προοπτικές για συγκεκριμένα βήματα προς την αποπυρηνικοποίηση της περιοχής βραχυπρόθεσμα είναι ισχνές· λαμβάνοντας υπόψη ότι η Βόρεια Κορέα εξακολουθεί να αποτελεί πυρηνική και βαλλιστική απειλή για την περιοχή και τον κόσμο·

                  ΚΖ.

                  λαμβάνοντας υπόψη ότι, στον Αρκτικό Κύκλο, ο αριθμός των σκαφών που διαθέτουν πυρηνικά καύσιμα έχει αυξηθεί κατακόρυφα την τελευταία δεκαετία· λαμβάνοντας υπόψη ότι η παρουσία ραδιολογικών και πυρηνικών υλικών στην Αρκτική συνιστά κίνδυνο για σοβαρά περιστατικά ή ατυχήματα·

                  ΚΗ.

                  λαμβάνοντας υπόψη ότι η διάσκεψη αναθεώρησης της ΝΡΤ του 2020, η οποία είχε αρχικά προγραμματιστεί να πραγματοποιηθεί από τις 27 Απριλίου έως τις 22 Μαΐου 2020, χρειάστηκε να αναβληθεί λόγω της πανδημίας κορονοϊού·

                  1.

                  απευθύνει τις ακόλουθες συστάσεις στο Συμβούλιο και στον Αντιπρόεδρο της Επιτροπής / Ύπατο Εκπρόσωπο της Ένωσης για θέματα Εξωτερικής Πολιτικής και Πολιτικής Ασφαλείας:

                              α)

                              να επαναλάβουν ότι η αποτελεσματική πολυμερής προσέγγιση και μια βασιζόμενη σε κανόνες διεθνής τάξη αποτελούν προϋπόθεση για την καταπολέμηση της διάδοσης των πυρηνικών όπλων και για την προώθηση του πυρηνικού αφοπλισμού· να επιβεβαιώσουν ότι η ΝΡΤ αποτελεί ακρογωνιαίο λίθο του καθεστώτος για τη μη διάδοση των πυρηνικών όπλων και τον πυρηνικό αφοπλισμό, ζωτικής σημασίας προπύργιο κατά του κινδύνου της διάδοσης των πυρηνικών όπλων και αναντικατάστατο πλαίσιο για τη διατήρηση και την ενίσχυση της ειρήνης και της ασφάλειας σε παγκόσμιο επίπεδο·

                              β)

                              να επαναβεβαιώσουν την πλήρη στήριξη της ΕΕ και των κρατών μελών της στην ΝΡΤ και τους τρεις αλληλοενισχυόμενους πυλώνες της μη διάδοσης, του αφοπλισμού και της ειρηνικής χρήσης της πυρηνικής ενέργειας, και να επιβεβαιώσουν την εγκυρότητα της προηγούμενης σταδιακής προσέγγισης βάσει των δεσμεύσεων που αναλήφθηκαν κατά τις προηγούμενες διαδικασίες αναθεώρησης, ιδίως το 1995, το 2000 και το 2010· να τονίσουν ότι μια ισορροπημένη προσέγγιση μεταξύ των τριών πυλώνων είναι απαραίτητη για τη θετική έκβαση της 10ης διάσκεψης αναθεώρησης και για την έγκριση συγκεκριμένων, αποτελεσματικών και συναινετικών μέτρων που θα καταστήσουν δυνατή την πρόοδο με βάση τις προηγούμενες δεσμεύσεις· να τονίσουν τον σημαντικό ρόλο της ΕΕ στη διευκόλυνση των πολιτικών για την ειρήνη και στην προώθηση της διεθνούς σταθερότητας·

                              γ)

                              να μεριμνήσουν χωρίς καθυστέρηση για την έγκριση απόφασης του Συμβουλίου για την επισημοποίηση της κοινής θέσης της ΕΕ όσον αφορά τη διάσκεψη για την αναθεώρηση της ΝΡΤ·

                              δ)

                              να τονίσουν το γεγονός ότι η NPT επί πέντε δεκαετίες έχει υπάρξει απολύτως απαραίτητη για την ειρήνη και την ασφάλεια στον κόσμο·

                              ε)

                              να συνεχίσουν να παρέχουν στήριξη στις δραστηριότητες που οδηγούν στη 10η διάσκεψη αναθεώρησης της NPT, μέσω χρηματοδοτικής συνεισφοράς ύψους 1,3 εκατομμυρίων EUR για δραστηριότητες προβολής που περιλαμβάνουν τρία θεματικά σεμινάρια που καλύπτουν τους πυλώνες του αφοπλισμού, της μη διάδοσης και της ειρηνικής χρήσης της πυρηνικής ενέργειας, τέσσερις περιφερειακές συνεδριάσεις και δύο παράλληλες εκδηλώσεις· να συνεχίσουν να στηρίζουν τους κύριους στόχους των δραστηριοτήτων της ΕΕ, ιδίως όσον αφορά την οικοδόμηση αξιοπιστίας και εμπιστοσύνης, την ευαισθητοποίηση σχετικά με τα εμπόδια και τους πιθανούς τομείς σύγκλισης, και την ανάπτυξη στοιχείων για έναν χάρτη πορείας για την επιτυχή έκβαση της 10ης διαδικασίας αναθεώρησης·

                              στ)

                              να εξακολουθήσουν να τονίζουν ότι οποιαδήποτε περαιτέρω εμβάθυνση των αποκλίσεων μεταξύ των κρατών θα οδηγούσε σε προοδευτική απαξίωση της NPT ως αξιόπιστου παγκόσμιου νομικού μέσου και σε διάβρωση του παγκόσμιου καθεστώτος αφοπλισμού, κάτι που θα αύξανε τον κίνδυνο περαιτέρω διάδοσης των πυρηνικών όπλων σε παγκόσμιο επίπεδο· να προειδοποιήσουν τα συμβαλλόμενα κράτη ότι, λόγω της έλλειψης συναίνεσης κατά τη διάσκεψη αναθεώρησης του 2015 και τις προπαρασκευαστικές επιτροπές, το μέλλον της ΝΡΤ δεν μπορεί πλέον να θεωρείται δεδομένο χωρίς σαφή δέσμευση των συμβαλλομένων κρατών·

                              ζ)

                              να υπενθυμίσουν στα συμβαλλόμενα κράτη ότι η 50ή επέτειος της ΝΡΤ, που συμπίπτει με τη 10η διάσκεψη αναθεώρησης, θα μπορούσε να δώσει ώθηση για τη συμμετοχή σε έναν ειλικρινή και προσανατολισμένο στα αποτελέσματα διάλογο, προκειμένου να αποκατασταθεί η αμοιβαία εμπιστοσύνη, με στόχο τη διεύρυνση των πεδίων αλληλεπικάλυψης και τον εντοπισμό ενός κοινού εδάφους, προκειμένου να υπάρξει πρόοδος στις συζητήσεις, με απώτερο στόχο την έγκριση ενός συμφωνημένου εγγράφου για την αναγνώριση του πυρηνικού αφοπλισμού και της πλήρους εξάλειψης των πυρηνικών όπλων ως κοινού στόχου, σύμφωνα με το άρθρο VI της NPT·

                              η)

                              να ζητήσουν ισχυρή πολιτική ηγεσία για τη στήριξη της διάσκεψης αναθεώρησης της NPT· να μεταφέρουν μήνυμα προς τα συμβαλλόμενα κράτη της ΝΡΤ ότι η συμμετοχή των αρχηγών κρατών και κυβερνήσεων στη διάσκεψη θα έδειχνε τη σημασία που αποδίδουν τα κράτη στην ΝΡΤ και στη διαδικασία αναθεώρησης· να καλέσουν τους εκπροσώπους των συμβαλλομένων κρατών να αξιοποιήσουν την ευκαιρία της 10ης διάσκεψης αναθεώρησης προκειμένου να επαναβεβαιώσουν ότι «πυρηνικός πόλεμος δεν μπορεί να κερδηθεί και δεν πρέπει ποτέ να διεξαχθεί»·

                              θ)

                              να τονίσουν ότι η επιλεκτική εφαρμογή της Συνθήκης ή η μη συμμόρφωση με τα μνημόνια της NPT από ορισμένα συμβαλλόμενα κράτη υπονομεύει την εμπιστοσύνη στο σύνολο του συστήματος της NPT· να ζητήσουν από όλους όσους έχουν υπογράψει την NPT να διασφαλίσουν τη συμμόρφωση με τις δεσμεύσεις που υπέγραψαν·

                              ι)

                              να επικροτήσουν το γεγονός ότι δεν έχουν χρησιμοποιηθεί πυρηνικά όπλα εδώ και 72 χρόνια· να προειδοποιήσουν τα συμβαλλόμενα κράτη της ΝΡΤ ότι οποιαδήποτε επέκταση των καταστάσεων στις οποίες θα μπορούσαν να χρησιμοποιηθούν πυρηνικά όπλα θα μπορούσε να θέσει σε σοβαρό κίνδυνο την παγκόσμια στρατηγική σταθερότητα και την πρακτική της μη χρήσης·

                              ια)

                              να ζητήσουν από όλα τα κράτη, σε ό,τι αφορά τα πυρηνικά όπλα και τις σχετικές τεχνολογίες εκτόξευσης, να αναγνωρίσουν ότι τα καθεστώτα ελέγχου, αφοπλισμού και μη διάδοσης είναι καίριας σημασίας εργαλεία για την οικοδόμηση εμπιστοσύνης και την ουσιαστική συμβολή στην αντιστροφή της επιδείνωσης του διεθνούς περιβάλλοντος ασφάλειας, εμποδίζοντας κατά τον τρόπο αυτό τη διεξαγωγή σημαντικών πολέμων μεταξύ κρατών και τη διατήρηση της ειρήνης και της ασφάλειας·

                              ιβ)

                              να τονίσουν ότι η αποτελεσματική επαλήθευση του πυρηνικού αφοπλισμού είναι απαραίτητη για την επίτευξη ενός κόσμου χωρίς πυρηνικά όπλα· να συνεχίσουν και να εντείνουν τις προσπάθειες, μεταξύ άλλων σε συνεργασία με διεθνείς και περιφερειακούς οργανισμούς και την κοινωνία των πολιτών, για την αντιμετώπιση των προκλήσεων επαλήθευσης όσον αφορά τις απαιτήσεις ασφάλειας, προστασίας και μη διάδοσης· να επιβεβαιώσουν εκ νέου ότι μόνο μια ρεαλιστική διαδικασία περιορισμού των εξοπλισμών και οικοδόμησης εμπιστοσύνης θα συμβάλει στη στρατηγική σταθερότητα και την κοινή ασφάλεια·

                              ιγ)

                              να παροτρύνουν τα συμβαλλόμενα κράτη να καταβάλουν κάθε δυνατή προσπάθεια για την επίτευξη περαιτέρω προόδου στον τομέα των διαδικασιών ελέγχου των εξοπλισμών και του πυρηνικού αφοπλισμού, ιδίως μέσω της συνολικής μείωσης του παγκόσμιου αποθέματος πυρηνικών όπλων, και να διασφαλίσουν ότι δεν θα αντιστραφεί η τάση της μείωσης του πυρηνικού οπλοστασίου, η οποία διαρκεί από την εποχή της κορύφωσης των πυρηνικών όπλων το 1986· να μεταδώσουν μήνυμα ότι η ΝΡΤ θα πρέπει να χρησιμοποιηθεί ως πλατφόρμα για όλες τις σχετικές διπλωματικές προσπάθειες·

                              ιδ)

                              να παροτρύνουν τις ΗΠΑ και τη Ρωσία να ενισχύσουν την αμοιβαία αξιοπιστία και εμπιστοσύνη με στόχο την επανάληψης του διαλόγου σχετικά με τους πιθανούς τρόπους οικοδόμησης μιας νέας σχέσης όσον αφορά τον έλεγχο των όπλων· να τονίσουν ότι μια σαφής δέσμευση εκ μέρους της Ρωσίας και των ΗΠΑ, ενόψει της 10ης διάσκεψης αναθεώρησης της NPT, για την επέκταση της νέας συνθήκης START πριν από τον Φεβρουάριο του 2021 θα αποτελούσε σημαντική συμβολή στη διάσκεψη αναθεώρησης· να ενθαρρύνουν σθεναρά και τα δύο μέρη να διαπραγματευτούν ένα νέο μέσο που θα καλύπτει τόσο τα ανεπτυγμένα όσο και τα μη ανεπτυγμένα όπλα, καθώς και τα στρατηγικά και μη στρατηγικά όπλα, και που θα περιλαμβάνει και την Κίνα, δεδομένης της μαζικής αύξησης των πυραύλων της· να εκφράσουν την ανησυχία τους για την πρόσφατη ανάπτυξη υπερηχητικών αεροχημάτων ολίσθησης Avangard από τη Ρωσία στην περιοχή Όρενμπουργκ· να υπενθυμίσουν στη Ρωσία ότι όλα τα υπερηχητικά αεροχήματα ολίσθησης που αναπτύχθηκαν θα υπόκεινται στο συνολικό όριο 1 550 πυρηνικών κεφαλών της νέας Συνθήκης START και στις συναφείς διατάξεις επαλήθευσης·

                              ιε)

                              να επαναλάβουν τη βαθιά λύπη της ΕΕ για την πρόσφατη κατάρρευση της Συνθήκης INF, λόγω της ανάπτυξης από τη Ρωσία του πυραυλικού συστήματος SSC-8, το οποίο έχει πυρηνικές ικανότητες, φορητότητα, είναι δύσκολο στην ανίχνευση και μειώνει το όριο για τη χρήση πυρηνικών όπλων σε ένοπλη σύγκρουση, τονίζοντας παράλληλα τις σημαντικές αρνητικές επιπτώσεις του γεγονότος αυτού για την ευρωπαϊκή ασφάλεια και την αρχιτεκτονική ελέγχου των στρατηγικών πυρηνικών όπλων· να καλέσουν αμφότερα τα συμβαλλόμενα μέρη της Συνθήκης INF να επαναλάβουν τον διάλογο σχετικά με τους πιθανούς τρόπους θέσπισης ενός νέου νομικά δεσμευτικού μέσου για πυραύλους μικρού και μεσαίου βεληνεκούς· να στηρίξουν τις προσπάθειες ώστε να καταστεί πολυμερές ένα τέτοιο μέσο σε όλες τις άλλες χώρες που κατέχουν τέτοιου είδους όπλα, συμπεριλαμβανομένης της Κίνας·

                              ιστ)

                              να εκφράσουν την ανησυχία τους για την υπονόμευση της Συνθήκης INF, επίσης λόγω του γεγονότος ότι οι πύραυλοι μεσαίου βεληνεκούς είναι ιδιαίτερα ικανοί να αυξήσουν τους κινδύνους της πυρηνικής κλιμάκωσης στην ευρωπαϊκή ήπειρο·

                              ιζ)

                              να ενθαρρύνουν τις συνομιλίες σχετικά με τη δυνατότητα μιας πολυμερούς συνθήκης για τους βαλλιστικούς πυραύλους που θα υπερβαίνει τη Συνθήκη INF μεταξύ ΗΠΑ και Ρωσίας και θα να συμπεριλαμβάνει και άλλα μέρη·

                              ιη)

                              να καλέσουν τις ΗΠΑ και τη Ρωσία να απευθύνουν, σε όλα τα άλλα συμβαλλόμενα μέρη της ΝΡΤ και στο Συμβούλιο Ασφαλείας του ΟΗΕ, μια δήλωση στην οποία θα καθορίζουν τα μέτρα που λαμβάνουν μετά την αποχώρησή τους από τη Συνθήκη INF για να διασφαλίσουν τη συμμόρφωση με τις υποχρεώσεις τους δυνάμει του άρθρου VI της ΝΡΤ· να προβούν στα αναγκαία προς τούτο βήματα εξ ονόματος της Ένωσης·

                              ιθ)

                              να καλέσουν τη Ρωσία να τηρήσει τη δέσμευσή της που κατοχυρώνεται στο Μνημόνιο της Βουδαπέστης και να σεβαστεί τις εγγυήσεις ασφάλειας που έδωσε στην Ουκρανία·

                              κ)

                              να θεωρήσουν ότι η απόσυρση από καθεστώτα ελέγχου των πυρηνικών όπλων ή η κατάρρευσή τους συνιστά επικίνδυνο προηγούμενο για την NΡΤ· να έχουν κατά νου ότι τα μέρη της NPT θα μπορούσαν να θεωρήσουν ότι τα γεγονότα αυτά συνιστούν απειλή για την εθνική τους ασφάλεια, και ότι οι συνέπειές τους θα μπορούσαν να αποσταθεροποιήσουν την NPT στο σύνολό της·

                              κα)

                              να διατυπώσουν τις ανησυχίες αυτές κατά τη 10η διάσκεψη αναθεώρησης της NPT· να λάβουν τα αναγκαία διπλωματικά και πολιτικά μέτρα ώστε να εξαλειφθεί η άμεση απειλή που συνιστούν τα πυρηνικά όπλα ενδιάμεσου βεληνεκούς για την Ευρωπαϊκή Ένωση και τα κράτη μέλη της·

                              κβ)

                              να τονίσουν τη συμβολή των κρατών του ΝΑΤΟ στην εκπλήρωση των δεσμεύσεών τους στο πλαίσιο της ΝΡΤ όσον αφορά τη μείωση του αποθέματος πυρηνικών όπλων κατά 95 % από το τέλος του Ψυχρού Πολέμου, την αποστόχευσή τους, τη μείωση της κατάστασης επιφυλακής τους και την υποβάθμιση του ρόλου τους στον τομέα της άμυνας· να καλέσουν το ΝΑΤΟ και τα υπόλοιπα κράτη που έχουν υπογράψει την NPT να συνεχίσουν τις προσπάθειές τους για περαιτέρω μείωση των πυρηνικών όπλων σε πλήρη συμμόρφωση με την NPT, βάσει σταδιακής προσέγγισης που προάγει τη διεθνή σταθερότητα και ασφάλεια·

                              κγ)

                              να λάβουν υπό σημείωση ότι η έγκριση της TPNW από 122 χώρες, η οποία είναι πλέον υπογεγραμμένη από 84 κράτη και έχει κυρωθεί από 47, αποτελεί απόδειξη της επιθυμίας να επιτευχθεί ο στόχος ενός κόσμου απαλλαγμένου από πυρηνικά όπλα· να τονίσουν ότι ο πυρηνικός αφοπλισμός δεν μπορεί να διαχωριστεί από τη συλλογική ασφάλεια και μπορεί να επιτευχθεί μόνο εάν ληφθεί υπόψη το στρατηγικό πλαίσιο, και ότι πρέπει να αποτελεί μέρος μιας σταδιακής διαδικασίας που θα εγγυάται τη μη αποδυνάμωση της ασφάλειας όλων, ενώ παράλληλα θα αποτρέπει κάθε νέα κούρσα εξοπλισμών· να υπενθυμίσουν ότι, ως μέτρο πρόληψης της ποσοτικής ανάπτυξης των πυρηνικών όπλων, η Συνθήκη για την απαγόρευση παραγωγής σχάσιμων υλικών αποτελεί σημαντικό και αναντικατάστατο βήμα προς έναν κόσμο χωρίς πυρηνικά όπλα·

                              κδ)

                              να επιβεβαιώσουν το δικαίωμα των μερών της NPT να χρησιμοποιούν την πυρηνική ενέργεια για ειρηνικούς σκοπούς για την εκπλήρωση των ενεργειακών τους αναγκών σε μακροπρόθεσμη βάση, σύμφωνα με τις διατάξεις της NPT· να συνεργαστούν με χώρες που επιθυμούν να αναπτύξουν ικανότητες στον τομέα αυτό στην κατεύθυνση μιας υπεύθυνης χρήσης της πυρηνικής ενέργειας για αποκλειστικά ειρηνικούς σκοπούς, υπό την προϋπόθεση ότι πληρούνται όλες οι προϋποθέσεις για την ασφάλεια, την προστασία και τη μη διάδοση· να εξετάσουν τη λήψη κατάλληλων μέτρων στις περιπτώσεις στις οποίες οι εν λόγω χώρες δεν συνεργάζονται και δεν συμμορφώνονται με όλες τις προϋποθέσεις για την ασφάλεια, την προστασία και τη μη διάδοση· να παράσχουν βοήθεια και να καταστήσουν υποχρεωτική, για τις χώρες που επιθυμούν να αναπτύξουν ικανότητες στην ειρηνική χρήση της πυρηνικής ενέργειας, την ανάπτυξη μια ισχυρής κουλτούρας πυρηνικής ασφάλειας, και να αναγνωρίσουν τον ρόλο και την αξία του ΔΟΑΕ και του συστήματος διασφαλίσεών του για την εφαρμογή της ΝΡΤ και την ενίσχυση του πλαισίου πυρηνικής ασφάλειας·

                              κε)

                              να περιορίσουν τη μεταφορά πυρηνικών όπλων που σχετίζονται με τη διάδοση των πυρηνικών όπλων στα συμβαλλόμενα κράτη της ΝΡΤ που έχουν συνάψει και εφαρμόζουν τις πλήρεις διασφαλίσεις του ΔΟΑΕ, υποστηρίζοντας έτσι την απόφαση της διάσκεψης αναθεώρησης της NPT του 1995 ότι οι νέες ρυθμίσεις προμήθειας για τη μεταφορά ευαίσθητων πυρηνικών τεχνολογιών θα πρέπει να απαιτούν, ως απαραίτητη προϋπόθεση, την αποδοχή των πλήρων διασφαλίσεων του ΔΟΑΕ και των διεθνώς νομικά δεσμευτικών δεσμεύσεων για τη μη απόκτηση πυρηνικών όπλων ή άλλων πυρηνικών εκρηκτικών συσκευών·

                              κστ)

                              να συνεχίσουν τις προσπάθειες για τη δημιουργία ζώνης απαλλαγμένης από πυρηνικά όπλα και κάθε άλλου είδους όπλα μαζικής καταστροφής στη Μέση Ανατολή, σύμφωνα με το ψήφισμα του 1995· να συνεχίσουν τις πρωτοβουλίες για την προώθηση της οικοδόμησης εμπιστοσύνης μέσω δράσεων που αποσκοπούν στην προώθηση του χωρίς αποκλεισμούς διαλόγου μεταξύ εμπειρογνωμόνων και υπευθύνων για τη χάραξη πολιτικής, με την υποστήριξη χρηματοδοτικού κονδυλίου ύψους 2,86 εκατομμυρίων EUR για την υλοποίηση των έργων·

                              κζ)

                              να υποστηρίξουν την περιφερειακή προσέγγιση ως έναν από τους σημαντικούς τρόπους για την προώθηση του αφοπλισμού και της μη διάδοσης· να λάβουν υπόψη το αποτέλεσμα της πρώτης συνόδου της Διάσκεψης για την εγκαθίδρυση ζώνης απαλλαγμένης από πυρηνικά όπλα στη Μέση Ανατολή· να ενθαρρύνουν όλα τα συμμετέχοντα κράτη να καταβάλουν κάθε δυνατή προσπάθεια για να σημειωθεί πρόοδος στην προσπάθεια αυτή κατά τη δεύτερη σύνοδο της Διάσκεψης·

                              κη)

                              να στηρίξουν την πρόταση της «ενδιάμεσης» προσέγγισης που διατύπωσε η Σουηδία με στόχο την οικοδόμηση πολιτικής στήριξης για ρεαλιστικές, βραχυπρόθεσμες και επιτεύξιμες δεσμεύσεις στο πλαίσιο του παγκόσμιου καθεστώτος αφοπλισμού, του οποίου οι γενικοί στόχοι είναι η αποκατάσταση της αξιοπιστίας και της εμπιστοσύνης, η στήριξη μέτρων που εστιάζονται στη μείωση της σημασίας των πυρηνικών όπλων, η ενίσχυση των συνηθειών συνεργασίας μεταξύ των κρατών, η μείωση των πυρηνικών κινδύνων και η ενίσχυση της διαφάνειας, ως ενδιάμεσα βήματα προς τη διευκόλυνση της εκπλήρωσης των υφιστάμενων υποχρεώσεων από τα συμβαλλόμενα κράτη·

                              κθ)

                              να καλέσουν τα συμβαλλόμενα κράτη να αναπτύξουν και να θέσουν σε εφαρμογή μέτρα για τον μετριασμό των κινδύνων χρήσης πυρηνικών όπλων, είτε εκουσίως είτε από λάθος· τα μέτρα θα μπορούσαν να περιλαμβάνουν τη βελτίωση των διαύλων και των πρωτοκόλλων επικοινωνίας, την ασφάλεια στον κυβερνοχώρο και τη δημιουργία σαφούς διάκρισης μεταξύ συμβατικών και πυρηνικών στοιχείων, καθώς και τη βελτίωση της ανθεκτικότητας στις υβριδικές απειλές και τις κυβερνοεπιθέσεις και την παράταση του χρόνου λήψης αποφάσεων σε περίπτωση κρίσης·

                              λ)

                              να στηρίξουν τη δέσμευση για ενίσχυση της διαφάνειας από τα κράτη που διαθέτουν πυρηνικά όπλα, σύμφωνα με τα 13 βήματα για τον αφοπλισμό που εγκρίθηκαν κατά τη διάσκεψη αναθεώρησης της NPT του 2000· να υπενθυμίσουν ότι η περαιτέρω βελτίωση του μηχανισμού υποβολής εκθέσεων με τη συστηματοποίηση των πλαισίων υποβολής εκθέσεων των κρατών που διαθέτουν πυρηνικά όπλα θα συμβάλει στην επίτευξη του ίδιου επιπέδου διαφάνειας μεταξύ των κρατών αυτών· να δώσουν, στο πλαίσιο αυτό, ιδιαίτερη προσοχή στις προτάσεις της πρωτοβουλίας για τη μη διάδοση και τον αφοπλισμό, προκειμένου να βελτιωθεί η διαφάνεια ώστε να ενδυναμωθεί η διαδικασία αναθεώρησης της ΝΡΤ·

                              λα)

                              να λάβουν υπό σημείωση την πρόταση «Επιχειρησιακή εφαρμογή και δημιουργία ενός περιβάλλοντος για τον πυρηνικό αφοπλισμό (CEND)» την οποία υπέβαλαν οι ΗΠΑ στην προπαρασκευαστική επιτροπή για τη 10η διάσκεψη αναθεώρησης, η οποία αποβλέπει στον προσδιορισμό και την αντιμετώπιση των παραγόντων του διεθνούς περιβάλλοντος ασφάλειας που παρεμποδίζουν την περαιτέρω πρόοδο στον αφοπλισμό, και στην υιοθέτηση μιας πιο ρεαλιστικής προσέγγισης στο θέμα του αφοπλισμού και τη θετική συμβολή στην επιτυχή έκβαση της 10ης διάσκεψης αναθεώρησης· να συμμετάσχουν σε περαιτέρω συζητήσεις επί της προτάσεως, στο πλαίσιο της διάσκεψης αναθεώρησης του 2020 και πέραν αυτής·

                              λβ)

                              να καλέσουν όλα τα κράτη να ξεκινήσουν χωρίς περαιτέρω καθυστέρηση συζητήσεις σχετικά με την πορεία προς τη δρομολόγηση και την ολοκλήρωση μιας από τις εκκρεμείς προτεραιότητες — της συνθήκης για την απαγόρευση της παραγωγής σχάσιμων υλικών για πυρηνικά όπλα — ως αναντικατάστατο μέσο για τον εκμηδενισμό του κινδύνου επανέναρξης της κούρσας πυρηνικών εξοπλισμών στην περιοχή και ως απαραίτητο βήμα για την εξάλειψη των πυρηνικών όπλων·

                              λγ)

                              να εξασφαλίσουν ότι η ΕΕ εξακολουθεί να είναι ένθερμος υποστηρικτής της Συνθήκης για την πλήρη απαγόρευση των πυρηνικών δοκιμών (CTBT) και της Οργάνωσης της Συνθήκης για την Πλήρη Απαγόρευση των Πυρηνικών Δοκιμών (CTBTO)· να υπενθυμίσουν επίσης τη σημασία και τον επείγοντα χαρακτήρα της έναρξης ισχύος της CTBT προκειμένου να αποφευχθεί ο σχεδιασμός νέων όπλων·

                              λδ)

                              να επιβεβαιώσουν τη συνεχιζόμενη προσήλωση της ΕΕ στο ΚΟΣΔ ως το καλύτερο δυνατό μέσο για την εξασφάλιση της αποκλειστικά ειρηνικής χρήσης της πυρηνικής ενέργειας από το Ιράν και ως ζωτικής σημασίας εργαλείο για την ενίσχυση της σταθερότητας και της ασφάλειας στη Μέση Ανατολή· να συνεχίσουν να επισημαίνουν τον σημαντικό ρόλο της ΕΕ στη χάραξη μιας μελλοντικής πορείας όσον αφορά την επίτευξη μιας συμφωνίας για τα πυρηνικά όπλα· να επαναλάβουν τη λύπη της ΕΕ για την απόσυρση των ΗΠΑ από το ΚΟΣΔ και την εκ νέου επιβολή κυρώσεων· να επικροτήσουν την αντίθεση που εξέφρασαν η Γαλλία, η Γερμανία και το Ηνωμένο Βασίλειο (E3), στη διάρκεια συνεδρίασης του ΟΗΕ, στην πρόταση των ΗΠΑ για εκ νέου επιβολή κυρώσεων στο Ιράν σύμφωνα με την απόφαση αριθ. 2231 του του Συμβουλίου Ασφαλείας του ΟΗΕ, δεδομένου ότι οι ΗΠΑ δεν είναι πλέον συμβαλλόμενο μέρος στο ΚΟΣΔ· να επικροτήσουν την κοινή δήλωση του AEOI και του ΔΟΑΕ, της 26ης Αυγούστου 2020, σχετικά με την επίλυση, καλή τη πίστει, των ζητημάτων εφαρμογής των διασφαλίσεων που προσδιορίζονται από τον ΔΟΑΕ, βάσει της οποίας το Ιράν παρέχει στον ΔΟΑΕ πρόσβαση στις δύο τοποθεσίες που προσδιορίζει ο οργανισμός και διευκολύνει τις δραστηριότητες επαλήθευσης του ΔΟΑΕ· να υπενθυμίσουν τον καίριο ρόλο του ΔΟΑΕ ως του μοναδικού ανεξάρτητου διεθνούς οργανισμού υπεύθυνου για την παρακολούθηση και την επαλήθευση των δεσμεύσεων για τη μη διάδοση των πυρηνικών όπλων· να καλέσουν το Ιράν να διασφαλίσει την πλήρη συμμόρφωση του με τις δεσμεύσεις του που αφορούν τα πυρηνικά στο πλαίσιο του ΚΟΣΔ και της ΝΡΤ·

                              λε)

                              να αποδοκιμάσουν το γεγονός ότι το Ιράν στηρίζει βίαιους μη κρατικούς παράγοντες και την ανάπτυξη και χρήση ικανοτήτων βαλλιστικών πυραύλων που αποσταθεροποιούν την ευρύτερη Μέση Ανατολή·

                              λστ)

                              να επιβεβαιώσουν την πλήρη στήριξη της ΕΕ προς τον στόχο της αποπυρηνικοποίησης της ΛΔΚ κατά τρόπο πλήρη, επαληθεύσιμο και μη αναστρέψιμο, σύμφωνα με όλα τα σχετικά ψηφίσματα του Συμβουλίου Ασφαλείας του ΟΗΕ· να παροτρύνουν τη ΛΔΚ να εγκαταλείψει το πρόγραμμα πυρηνικών όπλων της και να επιστρέψει στη ΝΡΤ και στις διασφαλίσεις του ΔΟΑΕ· να συνεχίσουν να στηρίζουν την εν εξελίξει διαδικασία διαλόγου, επιδιώκοντας παράλληλα έναν πιο ενεργό ρόλο στις διαπραγματεύσεις, αξιοποιώντας τη διπλωματική εμπειρογνωμοσύνη της ΕΕ· να υπενθυμίσουν ότι η ΛΔΚ εξακολουθεί να αποτελεί περιφερειακή και διεθνή πυρηνική και βαλλιστική απειλή·

                              λζ)

                              να συνεχίσουν να υποστηρίζουν και να διαφυλάσσουν την ΝΡΤ ως βασικό πολυμερές μέσο προς όφελος της διεθνούς ειρήνης και ασφάλειας, να προωθήσουν την καθολική ισχύ της και να ενισχύσουν την εφαρμογή της στους τρεις εξίσου σημαντικούς και αλληλοενισχυόμενους πυλώνες της· να ενθαρρύνουν όλα τα συμβαλλόμενα κράτη της ΝΡΤ να ανανεώσουν τις προσπάθειές τους να συνεργαστούν μεταξύ τους και να ασκήσουν πίεση για την ανανέωση της δέσμευσης για την ολοκληρωμένη, πλήρη και ισόρροπη εφαρμογή της ΝΡΤ·

                              λη)

                              να καλέσουν όλα τα κράτη, που δεν το έχουν ακόμη πράξει, να υπογράψουν και να κυρώσουν τη ΝΡΤ ως κράτη που δεν διαθέτουν πυρηνικά όπλα και, εν αναμονή της προσχώρησης, να τηρούν τους όρους της και να δεσμευτούν για την επίτευξη των στόχων της για τη μη διάδοση και τον αφοπλισμό, μεταξύ άλλων παρουσιάζοντας τεκμήρια ότι δεν συμμετέχουν σε μεταφορές πυρηνικής τεχνολογίας και ενισχύοντας τη Σύμβαση για τη φυσική προστασία των πυρηνικών υλικών·

                              λθ)

                              υπενθυμίζει ότι ο πυρηνικός αφοπλισμός πρέπει να διεξάγεται με ρεαλιστικό και προοδευτικό τρόπο, με τη δέουσα συνεκτίμηση των συμφερόντων ασφάλειας όλων,·και ότι η μείωση των στρατηγικών κινδύνων που συνδέονται με τα πυρηνικά όπλα βασίζεται στη διαφάνεια των πυρηνικών δογμάτων, στον διάλογο μεταξύ πολιτικών και στρατιωτικών αξιωματούχων, στα μέσα επικοινωνίας σε καταστάσεις κρίσης και στα μέτρα διασφάλισης·

                  2.

                  αναθέτει στον Πρόεδρό του να διαβιβάσει την παρούσα σύσταση στο Συμβούλιο και στον Αντιπρόεδρο της Επιτροπής / Ύπατο Εκπρόσωπο της Ένωσης για θέματα Εξωτερικής Πολιτικής και Πολιτικής Ασφαλείας.

         (1)  Κείμενα που εγκρίθηκαν, P8_TA(2019)0130.

         (2)  ΕΕ L 97 της 19.4.2000, σ. 1.

         (3)  ΕΕ L 106 της 27.4.2005, σ. 32.

         (4)  ΕΕ L 90 της 10.4.2010, σ. 8.

         (5)  ΕΕ L 105 της 16.4.2019, σ. 25.

         (6)  ΕΕ L 149 της 7.6.2019, σ. 63.


title: Σύσταση (ΕΕ) 2021/1782 του Συμβουλίου της 8ης Οκτωβρίου 2021 για την τροποποίηση της σύστασης (ΕΕ) 2020/912 του Συμβουλίου σχετικά με τον προσωρινό περιορισμό των μη αναγκαίων ταξιδιών προς την ΕΕ και την πιθανή άρση του εν λόγω περιορισμού

text:
                  11.10.2021

                  EL

                  Επίσημη Εφημερίδα της Ευρωπαϊκής Ένωσης

                  L 360/128

         ΣΥΣΤΑΣΗ (ΕΕ) 2021/1782 ΤΟΥ ΣΥΜΒΟΥΛΙΟΥ
         της 8ης Οκτωβρίου 2021
         για την τροποποίηση της σύστασης (ΕΕ) 2020/912 του Συμβουλίου σχετικά με τον προσωρινό περιορισμό των μη αναγκαίων ταξιδιών προς την ΕΕ και την πιθανή άρση του εν λόγω περιορισμού
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 77 παράγραφος 2 στοιχεία β) και ε) και το άρθρο 292 πρώτη και δεύτερη περίοδος,
         Εκτιμώντας τα ακόλουθα:

                     (1)

                     Στις 30 Ιουνίου 2020, το Συμβούλιο εξέδωσε σύσταση σχετικά με τον προσωρινό περιορισμό των μη αναγκαίων ταξιδιών προς την ΕΕ και την πιθανή άρση του εν λόγω περιορισμού (1) («σύσταση του Συμβουλίου»).

                     (2)

                     Έκτοτε, το Συμβούλιο εξέδωσε τις συστάσεις (ΕΕ) 2020/1052 (2), (ΕΕ) 2020/1144 (3), (ΕΕ) 2020/1186 (4), (ΕΕ) 2020/1551 (5), (ΕΕ) 2020/2169 (6), (ΕΕ) 2021/89 (7), (ΕΕ) 2021/132 (8), (ΕΕ) 2021/767 (9), (ΕΕ) 2021/892 (10), (ΕΕ) 2021/992 (11), (ΕΕ) 2021/1085 (12), (ΕΕ) 2021/1170 (13), (ΕΕ) 2021/1346 (14), (ΕΕ) 2021/1459 (15) και (ΕΕ) 2021/1712 (16) για την τροποποίηση της σύστασης (ΕΕ) 2020/912 του Συμβουλίου σχετικά με τον προσωρινό περιορισμό των μη αναγκαίων ταξιδιών προς την ΕΕ και την πιθανή άρση του εν λόγω περιορισμού.

                     (3)

                     Στις 20 Μαΐου 2021 το Συμβούλιο εξέδωσε τη σύσταση (ΕΕ) 2021/816 για την τροποποίηση της σύστασης (ΕΕ) 2020/912 του Συμβουλίου σχετικά με τον προσωρινό περιορισμό των μη αναγκαίων ταξιδιών προς την ΕΕ και την πιθανή άρση του εν λόγω περιορισμού (17), προκειμένου να επικαιροποιηθούν τα κριτήρια που χρησιμοποιούνται για την αξιολόγηση του κατά πόσον τα μη αναγκαία ταξίδια από τρίτες χώρες είναι ασφαλή και θα πρέπει να επιτρέπονται.

                     (4)

                     Σύμφωνα με τη σύσταση του Συμβουλίου, τα κράτη μέλη θα πρέπει να άρουν σταδιακά τον προσωρινό περιορισμό των μη αναγκαίων ταξιδιών προς την ΕΕ από την 1η Ιουλίου 2020 με συντονισμένο τρόπο αναφορικά με τους κατοίκους των τρίτων χωρών που απαριθμούνται στο παράρτημα I της σύστασης του Συμβουλίου. Κάθε δύο εβδομάδες, ο κατάλογος των τρίτων χωρών του παραρτήματος I θα πρέπει να επανεξετάζεται και, κατά περίπτωση, να επικαιροποιείται από το Συμβούλιο, κατόπιν στενής συνεννόησης με την Επιτροπή και με τους αρμόδιους οργανισμούς και υπηρεσίες της ΕΕ, μετά από συνολική αξιολόγηση με βάση τη μεθοδολογία, τα κριτήρια και τις πληροφορίες που αναφέρονται στη σύσταση του Συμβουλίου.

                     (5)

                     Εν τω μεταξύ διεξήχθησαν συζητήσεις στο πλαίσιο του Συμβουλίου, σε στενή συνεννόηση με την Επιτροπή και με τους αρμόδιους οργανισμούς και υπηρεσίες της ΕΕ, σχετικά με την επανεξέταση του καταλόγου τρίτων χωρών που παρατίθεται στο παράρτημα I της σύστασης του Συμβουλίου και κατ’ εφαρμογή των κριτηρίων και της μεθοδολογίας που καθορίζονται σε αυτήν, όπως τροποποιήθηκε από τη σύσταση 2021/816. Κατόπιν αυτών των συζητήσεων, ο κατάλογος τρίτων χωρών που παρατίθεται στο παράρτημα I θα πρέπει να τροποποιηθεί. Ειδικότερα, το Μπαχρέιν και τα Ηνωμένα Αραβικά Εμιράτα θα πρέπει να προστεθούν στον κατάλογο.

                     (6)

                     Οι συνοριακοί έλεγχοι εξυπηρετούν τα συμφέροντα όχι μόνον του κράτους μέλους στα εξωτερικά σύνορα του οποίου διεξάγονται, αλλά όλων των κρατών μελών που έχουν καταργήσει τους ελέγχους στα εσωτερικά σύνορα. Ως εκ τούτου, τα κράτη μέλη θα πρέπει να μεριμνούν για τον συντονισμό των μέτρων που λαμβάνονται στα εξωτερικά σύνορα προκειμένου να διασφαλίζεται η εύρυθμη λειτουργία του χώρου Σένγκεν. Για τον σκοπό αυτόν, από τις 8 Οκτωβρίου 2021 τα κράτη μέλη θα πρέπει να συνεχίσουν να αίρουν τον προσωρινό περιορισμό των μη αναγκαίων ταξιδιών προς την ΕΕ με συντονισμένο τρόπο αναφορικά με τους κατοίκους των τρίτων χωρών, των ειδικών διοικητικών περιοχών και των λοιπών οντοτήτων και εδαφικών αρχών που απαριθμούνται στο παράρτημα I της σύστασης του Συμβουλίου, όπως τροποποιείται από την παρούσα σύσταση.

                     (7)

                     Σύμφωνα με τα άρθρα 1 και 2 του πρωτοκόλλου αριθ. 22 σχετικά με τη θέση της Δανίας, το οποίο προσαρτάται στη Συνθήκη για την Ευρωπαϊκή Ένωση και στη ΣΛΕΕ, η Δανία δεν συμμετέχει στη θέσπιση της παρούσας σύστασης και δεν δεσμεύεται από αυτήν ούτε υπόκειται στην εφαρμογή της. Δεδομένου ότι η παρούσα σύσταση αναπτύσσει περαιτέρω το κεκτημένο του Σένγκεν, η Δανία πρέπει να αποφασίσει, σύμφωνα με το άρθρο 4 του εν λόγω πρωτοκόλλου, εντός έξι μηνών αφότου το Συμβούλιο αποφασίσει επί της παρούσας σύστασης, αν θα την εφαρμόσει.

                     (8)

                     Η παρούσα σύσταση συνιστά ανάπτυξη των διατάξεων του κεκτημένου του Σένγκεν στις οποίες δεν συμμετέχει η Ιρλανδία, σύμφωνα με την απόφαση 2002/192/ΕΚ του Συμβουλίου (18). Ως εκ τούτου, η Ιρλανδία δεν συμμετέχει στην έκδοσή της και δεν δεσμεύεται από αυτήν ούτε υπόκειται στην εφαρμογή της.

                     (9)

                     Όσον αφορά την Ισλανδία και τη Νορβηγία, η παρούσα σύσταση αποτελεί ανάπτυξη των διατάξεων του κεκτημένου του Σένγκεν, κατά την έννοια της συμφωνίας που έχει συναφθεί από το Συμβούλιο της Ευρωπαϊκής Ένωσης, τη Δημοκρατία της Ισλανδίας και το Βασίλειο της Νορβηγίας για τη σύνδεση των δύο αυτών κρατών με την υλοποίηση, την εφαρμογή και την ανάπτυξη του κεκτημένου του Σένγκεν, οι οποίες διατάξεις εμπίπτουν στον τομέα στον οποίο αναφέρεται το άρθρο 1 σημείο Α της απόφασης 1999/437/ΕΚ του Συμβουλίου (19).

                     (10)

                     Όσον αφορά την Ελβετία, η παρούσα σύσταση αποτελεί ανάπτυξη των διατάξεων του κεκτημένου του Σένγκεν, κατά την έννοια της συμφωνίας μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν, οι οποίες διατάξεις εμπίπτουν στον τομέα στον οποίο αναφέρεται το άρθρο 1 σημείο Α της απόφασης 1999/437/ΕΚ (20) σε συνδυασμό με το άρθρο 3 της απόφασης 2008/146/ΕΚ του Συμβουλίου (21).

                     (11)

                     Όσον αφορά το Λιχτενστάιν, η παρούσα σύσταση αποτελεί ανάπτυξη των διατάξεων του κεκτημένου του Σένγκεν, κατά την έννοια του πρωτοκόλλου μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου του Σένγκεν, οι οποίες διατάξεις εμπίπτουν στον τομέα στον οποίο αναφέρεται το άρθρο 1 σημείο Α της απόφασης 1999/437/ΕΚ (22) σε συνδυασμό με το άρθρο 3 της απόφασης 2011/350/ΕΕ (23),

               ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:
         Η σύσταση (ΕΕ) 2020/912 του Συμβουλίου, όπως τροποποιήθηκε από τις συστάσεις (ΕΕ) 2020/1052, (ΕΕ) 2020/1144, (ΕΕ) 2020/1186, (ΕΕ) 2020/1551, (ΕΕ) 2020/2169, (ΕΕ) 2021/89, (ΕΕ) 2021/132, (ΕΕ) 2021/767, (ΕΕ) 2021/816, (ΕΕ) 2021/892, (ΕΕ) 2021/992, (ΕΕ) 2021/1085, (ΕΕ) 2021/1170, (ΕΕ) 2021/1346, (ΕΕ) 2021/1459 και (ΕΕ) 2021/1712 σχετικά με τον προσωρινό περιορισμό των μη αναγκαίων ταξιδιών προς την ΕΕ και την πιθανή άρση του εν λόγω περιορισμού, τροποποιείται ως εξής:

                     1)

                     Η πρώτη παράγραφος του σημείου 1 της σύστασης του Συμβουλίου αντικαθίσταται από το ακόλουθο κείμενο:

                                 «1.

                                 Από τις 8 Οκτωβρίου 2021 τα κράτη μέλη θα πρέπει να άρουν σταδιακά τον προσωρινό περιορισμό των μη αναγκαίων ταξιδιών προς την ΕΕ με συντονισμένο τρόπο αναφορικά με τους κατοίκους των τρίτων χωρών που απαριθμούνται στο παράρτημα I.»

                     2)

                     Το παράρτημα I της σύστασης αντικαθίσταται από το ακόλουθο κείμενο:

                           «ΠΑΡΑΡΤΗΜΑ I
                           Τρίτες χώρες, ειδικές διοικητικές περιοχές και λοιπές οντότητες και εδαφικές αρχές, τους κατοίκους των οποίων δεν θα πρέπει να αφορά ο προσωρινός περιορισμός στα εξωτερικά σύνορα των μη αναγκαίων ταξιδιών προς την ΕΕ:

                                       I.

                                       ΚΡΑΤΗ

                                                   1.

                                                   ΑΥΣΤΡΑΛΙΑ

                                                   2.

                                                   ΜΠΑΧΡΕΪΝ

                                                   3.

                                                   ΚΑΝΑΔΑΣ

                                                   4.

                                                   ΧΙΛΗ

                                                   5.

                                                   ΙΟΡΔΑΝΙΑ

                                                   6.

                                                   ΚΟΥΒΕΪΤ

                                                   7.

                                                   ΝΕΑ ΖΗΛΑΝΔΙΑ

                                                   8.

                                                   ΚΑΤΑΡ

                                                   9.

                                                   ΡΟΥΑΝΤΑ

                                                   10.

                                                   ΣΑΟΥΔΙΚΗ ΑΡΑΒΙΑ

                                                   11.

                                                   ΣΙΓΚΑΠΟΥΡΗ

                                                   12.

                                                   ΝΟΤΙΑ ΚΟΡΕΑ

                                                   13.

                                                   ΟΥΚΡΑΝΙΑ

                                                   14.

                                                   ΗΝΩΜΕΝΑ ΑΡΑΒΙΚΑ ΕΜΙΡΑΤΑ

                                                   15.

                                                   ΟΥΡΟΥΓΟΥΑΗ

                                                   16.

                                                   ΚΙΝΑ (*1)

                                       II.

                                       ΕΙΔΙΚΕΣ ΔΙΟΙΚΗΤΙΚΕΣ ΠΕΡΙΟΧΕΣ ΤΗΣ ΛΑΪΚΗΣ ΔΗΜΟΚΡΑΤΙΑΣ ΤΗΣ ΚΙΝΑΣ

                                                   ΕΔΠ του Χονγκ Κονγκ

                                                   ΕΔΠ του Μακάο

                                       III.

                                       ΟΝΤΟΤΗΤΕΣ ΚΑΙ ΕΔΑΦΙΚΕΣ ΑΡΧΕΣ ΠΟΥ ΔΕΝ ΑΝΑΓΝΩΡΙΖΟΝΤΑΙ ΩΣ ΚΡΑΤΗ ΑΠΟ ΤΟΥΛΑΧΙΣΤΟΝ ΕΝΑ ΚΡΑΤΟΣ ΜΕΛΟΣ

                                                   Ταϊβάν

                     .
                        (*1)  με την επιφύλαξη της επιβεβαίωσης αμοιβαιότητας"

            Λουξεμβούργο, 8 Οκτωβρίου 2021.

                  Για το Συμβούλιο

                  Ο πρόεδρος

               M. DIKAUČIČ

            (1)  ΕΕ L 208I της 1.7.2020, σ. 1.

            (2)  ΕΕ L 230 της 17.7.2020, σ. 26.

            (3)  ΕΕ L 248 της 31.7.2020, σ. 26.

            (4)  ΕΕ L 261 της 11.8.2020, σ. 83.

            (5)  ΕΕ L 354 της 26.10.2020, σ. 19.

            (6)  ΕΕ L 431 της 21.12.2020, σ. 75.

            (7)  ΕΕ L 33 της 29.1.2021, σ. 1.

            (8)  ΕΕ L 41 της 4.2.2021, σ. 1.

            (9)  ΕΕ L 165I της 11.5.2021, σ. 66.

            (10)  ΕΕ L 198 της 4.6.2021, σ. 1.

            (11)  ΕΕ L 221 της 21.6.2021, σ. 12.

            (12)  ΕΕ L 235 της 2.7.2021, σ. 27.

            (13)  ΕΕ L 255 της 16.7.2021, σ. 3.

            (14)  ΕΕ L 306 της 31.8.2021, σ. 4.

            (15)  ΕΕ L 320 της 10.9.2021, σ. 1.

            (16)  ΕΕ L 341 της 24.9.2021, σ. 1.

            (17)  ΕΕ L 182 της 21.5.2021, σ. 1.

            (18)  Απόφαση 2002/192/ΕΚ του Συμβουλίου, της 28ης Φεβρουαρίου 2002, σχετικά με το αίτημα της Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (ΕΕ L 64 της 7.3.2002, σ. 20).

            (19)  ΕΕ L 176 της 10.7.1999, σ. 31.

            (20)  ΕΕ L 53 της 27.2.2008, σ. 52.

            (21)  Απόφαση 2008/146/ΕΚ του Συμβουλίου, της 28ης Ιανουαρίου 2008, για τη σύναψη εξ ονόματος της Ευρωπαϊκής Κοινότητας της συμφωνίας μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν (ΕΕ L 53 της 27.2.2008, σ. 1).

            (22)  ΕΕ L 160 της 18.6.2011, σ. 21.

            (23)  Απόφαση 2011/350/ΕΕ του Συμβουλίου, της 7ης Μαρτίου 2011, για τη σύναψη, εξ ονόματος της Ευρωπαϊκής Ένωσης, του πρωτοκόλλου μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου του Σένγκεν, όσον αφορά την κατάργηση των ελέγχων στα εσωτερικά σύνορα και την κυκλοφορία των προσώπων (ΕΕ L 160 της 18.6.2011, σ. 19).


title: Σύσταση (EE) 2021/1945 του Συμβουλίου της 9ης Νοεμβρίου 2021 για την τροποποίηση της σύστασης (ΕΕ) 2020/912 σχετικά με τον προσωρινό περιορισμό των μη αναγκαίων ταξιδιών προς την ΕΕ και την πιθανή άρση του εν λόγω περιορισμού

text:
                  10.11.2021

                  EL

                  Επίσημη Εφημερίδα της Ευρωπαϊκής Ένωσης

                  L 397/28

         ΣΥΣΤΑΣΗ (EE) 2021/1945 ΤΟΥ ΣΥΜΒΟΥΛΙΟΥ
         της 9ης Νοεμβρίου 2021
         για την τροποποίηση της σύστασης (ΕΕ) 2020/912 σχετικά με τον προσωρινό περιορισμό των μη αναγκαίων ταξιδιών προς την ΕΕ και την πιθανή άρση του εν λόγω περιορισμού
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 77 παράγραφος 2 στοιχεία β) και ε) και το άρθρο 292 πρώτη και δεύτερη περίοδος,
         Εκτιμώντας τα ακόλουθα:

                     (1)

                     Στις 30 Ιουνίου 2020, το Συμβούλιο εξέδωσε σύσταση σχετικά με τον προσωρινό περιορισμό των μη αναγκαίων ταξιδιών προς την ΕΕ και την πιθανή άρση του εν λόγω περιορισμού (1) («σύσταση του Συμβουλίου»).

                     (2)

                     Έκτοτε το Συμβούλιο εξέδωσε τις συστάσεις (ΕΕ) 2020/1052 (2), (ΕΕ) 2020/1144 (3), (ΕΕ) 2020/1186 (4), (ΕΕ) 2020/1551 (5), (ΕΕ) 2020/2169 (6), (ΕΕ) 2021/89 (7), (ΕΕ) 2021/132 (8), (ΕΕ) 2021/767 (9), (ΕΕ) 2021/892 (10), (ΕΕ) 2021/992 (11), (ΕΕ) 2021/1085 (12), (ΕΕ) 2021/1170 (13), (ΕΕ) 2021/1346 (14), (ΕΕ) 2021/1459 (15), (ΕΕ) 2021/1712 (16), (ΕΕ) 2021/1782 (17) και (ΕΕ) 2021/1896 (18) με τις οποίες τροποποιήθηκε η σύσταση (ΕΕ) 2020/912 του Συμβουλίου σχετικά με τον προσωρινό περιορισμό των μη αναγκαίων ταξιδιών προς την ΕΕ και την πιθανή άρση του εν λόγω περιορισμού.

                     (3)

                     Στις 20 Μαΐου 2021 το Συμβούλιο εξέδωσε τη σύσταση 2021/816 για την τροποποίηση της σύστασης (ΕΕ) 2020/912 του Συμβουλίου σχετικά με τον προσωρινό περιορισμό των μη αναγκαίων ταξιδιών προς την ΕΕ και την πιθανή άρση του εν λόγω περιορισμού (19), προκειμένου να επικαιροποιηθούν τα κριτήρια που χρησιμοποιούνται για την αξιολόγηση του κατά πόσον τα μη αναγκαία ταξίδια από τρίτες χώρες είναι ασφαλή και θα πρέπει να επιτρέπονται.

                     (4)

                     Σύμφωνα με τη σύσταση του Συμβουλίου, τα κράτη μέλη θα πρέπει να άρουν σταδιακά τον προσωρινό περιορισμό των μη αναγκαίων ταξιδιών προς την ΕΕ από την 1η Ιουλίου 2020 με συντονισμένο τρόπο αναφορικά με τους κατοίκους των τρίτων χωρών που απαριθμούνται στο παράρτημα I της σύστασης του Συμβουλίου. Κάθε δύο εβδομάδες, ο κατάλογος των τρίτων χωρών του παραρτήματος Ι θα πρέπει να επανεξετάζεται και, κατά περίπτωση, να επικαιροποιείται από το Συμβούλιο, κατόπιν στενής συνεννόησης με την Επιτροπή και με τους αρμόδιους οργανισμούς και υπηρεσίες της ΕΕ, μετά από συνολική αξιολόγηση με βάση τη μεθοδολογία, τα κριτήρια και τις πληροφορίες που αναφέρονται στη σύσταση του Συμβουλίου.

                     (5)

                     Εν τω μεταξύ διεξήχθησαν συζητήσεις στο πλαίσιο του Συμβουλίου, σε στενή συνεννόηση με την Επιτροπή και με τους αρμόδιους οργανισμούς και υπηρεσίες της ΕΕ, σχετικά με την επανεξέταση του καταλόγου τρίτων χωρών που παρατίθεται στο παράρτημα I της σύστασης του Συμβουλίου και κατ’ εφαρμογή των κριτηρίων και της μεθοδολογίας που καθορίζονται σε αυτήν, όπως τροποποιήθηκε από τη σύσταση 2021/816. Κατόπιν αυτών των συζητήσεων, ο κατάλογος τρίτων χωρών που παρατίθεται στο παράρτημα I θα πρέπει να τροποποιηθεί. Ειδικότερα, η Σινγκαπούρη και η Ουκρανία θα πρέπει να διαγραφούν από τον κατάλογο.

                     (6)

                     Οι συνοριακοί έλεγχοι εξυπηρετούν τα συμφέροντα όχι μόνον του κράτους μέλους στα εξωτερικά σύνορα του οποίου διεξάγονται, αλλά όλων των κρατών μελών που έχουν καταργήσει τους ελέγχους στα εσωτερικά σύνορα. Ως εκ τούτου, τα κράτη μέλη θα πρέπει να μεριμνούν για τον συντονισμό των μέτρων που λαμβάνονται στα εξωτερικά σύνορα προκειμένου να διασφαλίζεται η εύρυθμη λειτουργία του χώρου Σένγκεν. Για τον σκοπό αυτόν, από τις 9 Νοεμβρίου 2021 τα κράτη μέλη θα πρέπει να συνεχίσουν να αίρουν τον προσωρινό περιορισμό των μη αναγκαίων ταξιδιών προς την ΕΕ με συντονισμένο τρόπο αναφορικά με τους κατοίκους των τρίτων χωρών, των ειδικών διοικητικών περιοχών και των λοιπών οντοτήτων και εδαφικών αρχών που απαριθμούνται στο παράρτημα I της σύστασης του Συμβουλίου, όπως τροποποιείται από την παρούσα σύσταση.

                     (7)

                     Σύμφωνα με τα άρθρα 1 και 2 του πρωτοκόλλου αριθ. 22 σχετικά με τη θέση της Δανίας, το οποίο προσαρτάται στη Συνθήκη για την Ευρωπαϊκή Ένωση και στη ΣΛΕΕ, η Δανία δεν συμμετέχει στη θέσπιση της παρούσας σύστασης και δεν δεσμεύεται από αυτήν ούτε υπόκειται στην εφαρμογή της. Δεδομένου ότι η παρούσα σύσταση αναπτύσσει περαιτέρω το κεκτημένο του Σένγκεν, η Δανία πρέπει να αποφασίσει, σύμφωνα με το άρθρο 4 του εν λόγω πρωτοκόλλου, εντός έξι μηνών αφότου το Συμβούλιο αποφασίσει επί της παρούσας σύστασης, αν θα την εφαρμόσει.

                     (8)

                     Η παρούσα σύσταση συνιστά ανάπτυξη των διατάξεων του κεκτημένου του Σένγκεν στις οποίες δεν συμμετέχει η Ιρλανδία, σύμφωνα με την απόφαση 2002/192/ΕΚ του Συμβουλίου (20). Ως εκ τούτου, η Ιρλανδία δεν συμμετέχει στην έκδοσή της και δεν δεσμεύεται από αυτήν ούτε υπόκειται στην εφαρμογή της.

                     (9)

                     Όσον αφορά την Ισλανδία και τη Νορβηγία, η παρούσα σύσταση αποτελεί ανάπτυξη των διατάξεων του κεκτημένου του Σένγκεν, κατά την έννοια της συμφωνίας που έχει συναφθεί από το Συμβούλιο της Ευρωπαϊκής Ένωσης, τη Δημοκρατία της Ισλανδίας και το Βασίλειο της Νορβηγίας για τη σύνδεση των δύο αυτών κρατών με την υλοποίηση, την εφαρμογή και την ανάπτυξη του κεκτημένου του Σένγκεν, οι οποίες διατάξεις εμπίπτουν στον τομέα στον οποίο αναφέρεται το άρθρο 1 σημείο Α της απόφασης 1999/437/ΕΚ του Συμβουλίου (21).

                     (10)

                     Όσον αφορά την Ελβετία, η παρούσα σύσταση αποτελεί ανάπτυξη των διατάξεων του κεκτημένου του Σένγκεν, κατά την έννοια της συμφωνίας μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν, οι οποίες διατάξεις εμπίπτουν στον τομέα στον οποίο αναφέρεται το άρθρο 1 σημείο Α της απόφασης 1999/437/ΕΚ (22) σε συνδυασμό με το άρθρο 3 της απόφασης 2008/146/ΕΚ του Συμβουλίου (23).

                     (11)

                     Όσον αφορά το Λιχτενστάιν, η παρούσα σύσταση αποτελεί ανάπτυξη των διατάξεων του κεκτημένου του Σένγκεν, κατά την έννοια του πρωτοκόλλου μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου του Σένγκεν, οι οποίες διατάξεις εμπίπτουν στον τομέα στον οποίο αναφέρεται το άρθρο 1 σημείο Α της απόφασης 1999/437/ΕΚ (24) σε συνδυασμό με το άρθρο 3 της απόφασης 2011/350/ΕΕ (25),

               ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:
         Η σύσταση (ΕΕ) 2020/912 του Συμβουλίου, όπως τροποποιήθηκε από τις συστάσεις (ΕΕ) 2020/1052, (ΕΕ) 2020/1144, (ΕΕ) 2020/1186, (ΕΕ) 2020/1551, (ΕΕ) 2020/2169, (ΕΕ) 2021/89, (ΕΕ) 2021/132, (ΕΕ) 2021/767, (ΕΕ) 2021/816, (ΕΕ) 2021/892, (ΕΕ) 2021/992, (ΕΕ) 2021/1085, (ΕΕ) 2021/1170, (ΕΕ) 2021/1346, (ΕΕ) 2021/1459, (ΕΕ) 2021/1712, (ΕΕ) 2021/1782 και (ΕΕ) 2021/1896, σχετικά με τον προσωρινό περιορισμό των μη αναγκαίων ταξιδιών προς την ΕΕ και την πιθανή άρση του εν λόγω περιορισμού, τροποποιείται ως εξής:

                     1)

                     Η πρώτη παράγραφος του σημείου 1 της σύστασης του Συμβουλίου αντικαθίσταται από το ακόλουθο κείμενο:

                                 «1.

                                 Από τις 9 Νοεμβρίου 2021 τα κράτη μέλη θα πρέπει να άρουν σταδιακά τον προσωρινό περιορισμό των μη αναγκαίων ταξιδιών προς την ΕΕ με συντονισμένο τρόπο αναφορικά με τους κατοίκους των τρίτων χωρών που απαριθμούνται στο παράρτημα I.»

                     2)

                     Το παράρτημα I της σύστασης αντικαθίσταται από το ακόλουθο κείμενο:

                           ««ΠΑΡΑΡΤΗΜΑ Ι
                           Τρίτες χώρες, ειδικές διοικητικές περιοχές και λοιπές οντότητες και εδαφικές αρχές, τους κατοίκους των οποίων δεν θα πρέπει να αφορά ο προσωρινός περιορισμός στα εξωτερικά σύνορα των μη αναγκαίων ταξιδιών προς την ΕΕ:
                           I.   ΚΡΑΤΗ

                                       1.

                                       ΑΡΓΕΝΤΙΝΗ

                                       2.

                                       ΑΥΣΤΡΑΛΙΑ

                                       3.

                                       ΜΠΑΧΡΕΪΝ

                                       4.

                                       ΚΑΝΑΔΑΣ

                                       5.

                                       ΧΙΛΗ

                                       6.

                                       ΚΟΛΟΜΒΙΑ

                                       7.

                                       ΙΟΡΔΑΝΙΑ

                                       8.

                                       ΚΟΥΒΕΪΤ

                                       9.

                                       ΝΑΜΙΜΠΙΑ

                                       10.

                                       ΝΕΑ ΖΗΛΑΝΔΙΑ

                                       11.

                                       ΠΕΡΟΥ

                                       12.

                                       ΚΑΤΑΡ

                                       13.

                                       ΡΟΥΑΝΤΑ

                                       14.

                                       ΣΑΟΥΔΙΚΗ ΑΡΑΒΙΑ

                                       15.

                                       ΝΟΤΙΑ ΚΟΡΕΑ

                                       16.

                                       ΗΝΩΜΕΝΑ ΑΡΑΒΙΚΑ ΕΜΙΡΑΤΑ

                                       17.

                                       ΟΥΡΟΥΓΟΥΑΗ

                                       18.

                                       ΚΙΝΑ (*1)

                                 II.   ΕΙΔΙΚΕΣ ΔΙΟΙΚΗΤΙΚΕΣ ΠΕΡΙΟΧΕΣ ΤΗΣ ΛΑΪΚΗΣ ΔΗΜΟΚΡΑΤΙΑΣ ΤΗΣ ΚΙΝΑΣ

                                       ΕΔΠ του Χονγκ Κονγκ

                                       ΕΔΠ του Μακάο

                                 III.   ΟΝΤΟΤΗΤΕΣ ΚΑΙ ΕΔΑΦΙΚΕΣ ΑΡΧΕΣ ΠΟΥ ΔΕΝ ΑΝΑΓΝΩΡΙΖΟΝΤΑΙ ΩΣ ΚΡΑΤΗ ΑΠΟ ΤΟΥΛΑΧΙΣΤΟΝ ΕΝΑ ΚΡΑΤΟΣ ΜΕΛΟΣ

                                       Ταϊβάν

                        (*1)  με την επιφύλαξη της επιβεβαίωσης αμοιβαιότητας"

            Βρυξέλλες, 9 Νοεμβρίου 2021.

                  Για το Συμβούλιο

                  Ο Πρόεδρος

               A. ŠIRCELJ

            (1)  ΕΕ L 208I της 1.7.2020, σ. 1.

            (2)  ΕΕ L 230 της 17.7.2020, σ. 26.

            (3)  ΕΕ L 248 της 31.7.2020, σ. 26.

            (4)  ΕΕ L 261 της 11.8.2020, σ. 83.

            (5)  ΕΕ L 354 της 26.10.2020, σ. 19.

            (6)  ΕΕ L 431 της 21.12.2020, σ. 75.

            (7)  ΕΕ L 33 της 29.1.2021, σ. 1.

            (8)  ΕΕ L 41 της 4.2.2021, σ. 1.

            (9)  ΕΕ L 165I της 11.5.2021, σ. 66.

            (10)  ΕΕ L 198 της 4.6.2021, σ. 1.

            (11)  ΕΕ L 221 της 21.6.2021, σ. 12.

            (12)  ΕΕ L 235 της 2.7.2021, σ. 27.

            (13)  ΕΕ L 255 της 16.7.2021, σ. 3.

            (14)  ΕΕ L 306 της 31.8.2021, σ. 4.

            (15)  ΕΕ L 320 της 10.9.2021, σ. 1.

            (16)  ΕΕ L 341 της 24.9.2021, σ. 1.

            (17)  ΕΕ L 360 της 11.10.2021, σ. 128.

            (18)  ΕΕ L 388 της 3.11.2021, σ. 1.

            (19)  ΕΕ L 182 της 21.5.2021, σ. 1.

            (20)  Απόφαση 2002/192/ΕΚ του Συμβουλίου, της 28ης Φεβρουαρίου 2002, σχετικά με το αίτημα της Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (ΕΕ L 64 της 7.3.2002, σ. 20).

            (21)  ΕΕ L 176 της 10.7.1999, σ. 31.

            (22)  ΕΕ L 53 της 27.2.2008, σ. 52.

            (23)  Απόφαση 2008/146/ΕΚ του Συμβουλίου, της 28ης Ιανουαρίου 2008, για τη σύναψη εξ ονόματος της Ευρωπαϊκής Κοινότητας της συμφωνίας μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν (ΕΕ L 53 της 27.2.2008, σ. 1).

            (24)  ΕΕ L 160 της 18.6.2011, σ. 21.

            (25)  Απόφαση 2011/350/ΕΕ του Συμβουλίου, της 7ης Μαρτίου 2011, για τη σύναψη, εξ ονόματος της Ευρωπαϊκής Ένωσης, του πρωτοκόλλου μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου του Σένγκεν, όσον αφορά την κατάργηση των ελέγχων στα εσωτερικά σύνορα και την κυκλοφορία των προσώπων (ΕΕ L 160 της 18.6.2011, σ. 19).